钦定古今图书集成/历象汇编/庶征典/第094卷 > 《凤翔太白山祈雨文》前人
## 钦定古今图书集成/历象汇编/庶征典/第094卷 > 《凤翔太白山祈雨文》前人

维西方挺特英伟之气，结而为此山，惟山之阴威润
泽之气，又聚而为湫潭缾罂罐勺，可以雨天下，而况
于一方乎？乃者自冬徂春，雨雪不至。西民之所恃以
为生者，麦禾而已。今旬不雨，即为凶岁，民食不继，盗
贼且起，岂惟守土之臣所任以为忧，亦非神之所当
安坐而熟视也。圣天子在上，凡所以怀柔之礼，莫不
备至。下至于愚夫小民，奔走畏事者，亦岂有他哉？凡
皆以为“今日也，神其盍亦鉴之。上以无负圣天子之
意，下以无失愚夫小民之望。尚飨。”